**KITÖLTÉSI ÚTMUTATÓ A TELEKADÓBAN, ÉPÍTMÉNYADÓBAN VAGY MAGÁNSZEMÉLY KOMMUNÁLIS ADÓJÁBAN BENYÚJTANDÓ MEGÁLLAPODÁSI NYOMTATVÁNYHOZ**

A helyi adókról szóló 1990. évi C. törvény mind az építményadóban, mind a telekadóban, mind a magánszemély kommunális adójában lehetővé teszi azt, hogy ha egy adótárgy után egyidejűleg több személy (szervezet) adóalanyisága fennáll, akkor közülük – a többiek által erre felhatalmazott – egyik adóalany „tartsa a kapcsolatot” az önkormányzati adóhatósággal, azaz ez az egy, a többi adóalany által megbízott adóalany nyújtsa be az adótárgyra vonatkozó adatbejelentést.

 A megállapodás alapján benyújtott adatbejelentés – értelemszerűen – csak abban az esetben következhet be, ha az adótárgy ingatlan után az adóalanyiság egyidejűleg több személy vagy szervezet esetében áll fenn. Ez azt jelenti, hogy ha az adótárgy építményen, telken

* több személynek (szervezetnek) áll fenn tulajdonjoga,
* vagy az ingatlan-nyilvántartásba bejegyzett – Htv. szerinti – vagyoni értékű joga, vagy
* ha – kizárólag a magánszemély kommunális adója esetében – egy nem magánszemély tulajdonában álló lakáson egyidejűleg több magánszemély bérlőnek van bérleti joga.

Ezen esetekben ezek a személyek írásban megkötött és az adóhatósághoz benyújtott megállapodásukban az adóalanyisággal kapcsolatos jogokkal és kötelezettségekkel **egy tulajdonost vagy a vagyoni értékű jog jogosítottjai közül egy személyt (szervezetet) is felruházhatnak.** Ez a lehetőség azonban csak akkor áll fenn, ha a megállapodásban valamennyi tulajdonos (vagyoni értékű jog jogosítottja) részt vesz. Például ha lakásnak 4 tulajdonosa van, akkor egy erről szóló megállapodás megkötése esetén elegendő erről az adótárgyról egy – a három tulajdonostársa által erre felruházott – tulajdonostársnak egy adatbejelentési nyomtatványt benyújtania.

**Fontos, hogy az megállapodási nyomtatványt helyrajzi számonként külön-külön kell benyújtani.**

1. **Az adónem jelölése**

Ebben a blokkban kell – az adónem neve melletti négyzetbe X-et téve – jelölni azt, hogy a konkrét, több adóalany között létrejött megállapodás mely adónemre vonatkozik: építményadóra, telekadóra vagy magánszemély kommunális adójára. Figyelemmel arra, hogy ugyanazon ingatlan (pl. egy családi házas telek) esetében egyidejűleg két adónemben (az építményadóban és a telekadóban) is fennállhat ugyanazon tulajdonostársak egyidejű adóalanyisága, így mód van arra, hogy ebben a blokkban egyszerre az építményadót és telekadót is megjelöljék a megállapodást kötők.

1. **Az ingatlan**

**1.** Ennél a résznél az adatbejelentés tárgyát képező adótárgy épület/épületrész/telek/lakásbérleti jog fellelhetőségi, illetve cím adatai rögzítendők.

**2.** Meg kell adni továbbá a többes adóalanyisággal érintett adótárgy ingatlan-nyilvántartásban rögzített helyrajzi számát is.

1. **Az adatbejelentés benyújtója**

Ezt a részt értelemszerűen kell kitölteni a megállapodásban kijelölt adatbejelentő kért személyes, szervezeti adataival.

1. **A megállapodás**

Ebben a blokkban az adatbejelentésre kijelölt adóalany kivételével az adott adótárgy vonatkozásában adóalanynak minősülő tulajdonosok és/vagy vagyoni értékű jog jogosítottak valamint bérlőtársak nyilatkoznak személyes adataik megadásával és aláírásukkal hitelesítetten arról, hogy a II. pont szerinti adótárgy ingatlan vonatkozásában az adóval kapcsolatos kötelezettségeket a nevükben a III. pont szerinti személy teljesíti, illetve szintén a III. pont szerinti személy az, aki a nevükben az adóval kapcsolatos jogokat gyakorolja.

Fontos rögzíteni, hogy a megállapodás aláírása nem eredményezi az adatbejelentésre a megállapodás alapján kvázi meghatalmazást adó adóalanyok adóalanyiságának a megszűnését. A megállapodás megkötése mindössze adminisztrációs egyszerűsítést eredményez, ami abban nyilvánul meg, hogy az adatbejelentést egy adott adótárgy után egy adózótól kapja meg az adóhatóság, illetve ez az egy adózó az, aki kézhez veszi az adótárgy utáni adómegállapító határozatot. A helytállási kötelezettsége ugyanakkor a megállapodásban szereplő adótárgy utáni adó megfizetéséért valamennyi adóalanynak továbbra is fennáll, s amennyiben az adókötelezettség nem teljesítése miatt végrehajtási eljárás indul, annak címzettje jogszerűen lehet nemcsak a megállapodás alapján adatbejelentésre kijelölt személy, hanem valamennyi adóalany.

Amennyiben a megállapodást kötő adóalanyok száma több, mint amennyi feltűntetésére a nyomtatvány-forma jelenleg módot ad, akkor a sorok száma a IV. blokkban korlátlanul bővíthető az adóalanyok által.

1. **Aláírás, felelősségvállalás a megállapodási nyomtatvány valós tartalmáért.**

Ez a blokk értelemszerűen töltendő ki. A nyomtatvány aláírására a megállapodásban az adatbejelentésre, adóhatósággal való kapcsolattartásra felhatalmazott adóalany vagy annak képviselője jogosult.